แห่ออกRMFดูดเงินปลายปี
ซีไอเอ็มบีเชียร์ซื้อกองอสังหาฯ ‘กรุงไทย’ลุยตราสารหนี้ตปท.
13 ธ.ค. 2555

ซีไอเอ็มบีเชียร์ซื้อกองอสังหาฯ ‘กรุงไทย’ลุยตราสารหนี้ตปท.
 บลจ.แห่ออกกอง RMF หวังโกยเงินประหยัดภาษีปลายปี “ซีไอเอ็มบี-พรินซิเพิล” ตั้งกองซื้อกองทุนอสังหาริมทรัพย์ “กรุงไทย” เชียร์ลงทุนตราสารหนี้ต่างประเทศ
นายเจิดพันธุ์ นิธยายน ประธานเจ้าหน้าที่การตลาดและการขาย บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล กล่าวว่า ในวันที่ 11-18 ธ.ค. บริษัทเปิดขายครั้งแรก (ไอพีโอ) กองทุนเปิดซีไอเอ็มบีพรินซิเพิล พร็อพเพอร์ตี้ อินคัมเพื่อการเลี้ยงชีพ (CIMBPRINCIPAL iPROPRMF) ซึ่งมี นโยบายลงทุนในหน่วยลงทุนของกองทุนรวมอสังหาริมทรัพย์ที่จดทะเบียนซื้อขายในตลาดหลักทรัพย์แห่งประเทศไทย 
“กองทุน CIMBPRINCIPAL iPROPRMF จะช่วยกระจายความเสี่ยง เพราะได้รับผลตอบแทนจากการลงทุนในระดับที่ดีสม่ำเสมอ และมีความผันผวนน้อยกว่าการลงทุนในหุ้น ช่วงปลายปีที่นักลงทุนยังคงมองหากองทุนลดหย่อนภาษีและมีโอกาสได้รับผลตอบแทน กองทุนนี้สามารถตอบโจทย์ได้” นายเจิดพันธุ์ กล่าว
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบีพรินซิเพิล กล่าวว่า แนวทางการพิจารณาเลือกลงทุนของกองทุน CIMBPRINCIPAL iPROPRMF นั้น บริษัทจะพิจารณาถึงศักยภาพในการเติบโต อัตราการจ่ายเงินปันผลที่สม่ำเสมอ และสภาพคล่องของกองทุนที่ไปลงทุนเป็นสำคัญ
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า วันที่ 12-25 ธ.ค. บริษัทเปิดไอพีโอกองทุนเปิดเคแทม เวิลด์ บอนด์ เพื่อการเลี้ยงชีพ (KT-BOND RMF) ซึ่งเน้น ลงทุนในกองทุน Templeton Global Bond Fund โดยกองทุนรวมหลักเน้นสร้างรายได้ให้กับกองทุนในหลากหลายรูปแบบ เช่น ดอกเบี้ยรับ กำไรจากการเพิ่มขึ้นของราคาตราสารหนี้ และกำไรจากอัตราแลกเปลี่ยน 
“กองทุน KTBOND RMF น่าสนใจเนื่องจากเน้นลงทุนในพันธบัตรรัฐบาลในสกุลเงินต่างๆ ทั่วโลก มีนโยบายการลงทุนที่ยืดหยุ่น เพื่อให้ได้รับประโยชน์จากโอกาสที่มีอยู่ทั่วโลกที่ให้อัตราผลตอบแทนสูงที่สุด เมื่อเทียบกับความเสี่ยง (Expected risk-adjusted returns)” นายสมชัย กล่าว
นอกจากนี้ กองทุนอาจจะจำกัดสัดส่วนการลงทุน หรือมีสัดส่วนการลงทุนในสกุลเงินต่างๆ น้อยกว่าศูนย์ได้ เพื่อเพิ่มผลตอบแทนในภาวการณ์ต่างๆ เพื่อให้ได้รับประโยชน์จากการแข็งค่าของสกุลเงินใดสกุลเงินหนึ่งเทียบกับเงินสกุลอื่น และกองทุนจะเน้นลงทุนในตราสารหนี้ระดับน่าลงทุน และจำกัดการลงทุนในตราสารหนี้ที่มีอันดับความน่าเชื่อถือต่ำกว่านั้นในสัดส่วนไม่เกิน 25% ของมูลค่าทรัพย์สินสุทธิ เพื่อลดความเสี่ยงด้านเครดิตของกองทุน